**ANEXA nr. 2**

INSTRUCȚIUNI “NOTIFICARE REFERITOARE LA OBLIGAȚIA DE DECLARARE ȘI DE PLATĂ A IMPOZITULUI SUPLIMENTAR NAȚIONAL”

1. Entitățile raportoare trebuie să utilizeze Formularul ”Notificare referitoare la obligația de plată a impozitului suplimentar național”, precum şi programul de asistenţă, disponibil pe portalul A.N.A.F., la adresa www.anaf.ro, secţiunea Servicii online, meniul Descărcare declaraţii electronice, în scopul raportării informaţiilor prevăzute în prezentul ordin la art.1 alin. (1).

2. Formularul se transmite prin portal, se depune în format electronic sub forma unui fişier PDF cu XML ataşat, semnat electronic, prin mijloace de transmitere la distanţă pe portalul e-guvernare .

3. Formularul se depune la organul fiscal competent pentru administrarea creanţelor fiscale datorate de către contribuabil.

4. Pentru depunerea formularului ”Notificare referitoare la obligația de declarare și de plată a impozitului suplimentar național”, entitățile raportoare trebuie să deţină un certificat digital calificat, eliberat în condiţiile Legii nr. 214/2024 privind utilizarea semnăturii electronice, a mărcii temporale şi prestarea serviciilor de încredere bazate pe acestea.

5. Orice modificare a formularului ”Notificare referitoare la obligația de declarare și de plată a impozitului suplimentar național” se aduce la cunoştinţa entităților raportoare prin publicarea, pe portalul A.N.A.F., în secţiunea Servicii online, meniul Descărcare declaraţii electronice, cu minimum 15 zile înainte de aplicarea modificărilor efectuate.

6. Corecţiile informaţiilor transmise se efectuează după cum urmează:

a) la iniţiativa entităților raportoare;

b) ca urmare a unei solicitări de corecţie transmise de alte jurisdicţii raportoare prin intermediul A.N.A.F.;

c) ca urmare a unei notificări transmise de A.N.A.F.;

d) ca urmare a măsurilor dispuse de către A.N.A.F. după efectuarea unui control.

7. Tipurile de corecţii posibile:

a) modificarea sau completarea unor informaţii transmise iniţial, în situaţia în care au fost raportate incorect sau incomplet;

b) anularea unor informaţii transmise iniţial.

8. În notificarea rectificativă se înscriu toate informațiile prevăzute de formular, inclusiv cele care nu diferă față de formularul initial.